Prijedlog

Gradsko vijeće Grada Siska, na temelju članka 20. Zakona o kulturnim vijećima i financiranju javnih potreba u kulturi („Narodne novine“, broj 83/22) i članka 15. Statuta Grada Siska („Službeni glasnik Sisačko-moslavačke županije“, broj 12/09, 16/10, 9/11, 18/12, 4/13, 6/13-pročišćeni tekst, 14/14, 9/15, 10/16, 6/18, 18/18-pročišćeni tekst, 4/20, 8/21 i „Službeni glasnik Grada Siska“, broj 4/23), donosi

**ODLUKU**

**o osnivanju Kulturnog vijeća Grada Siska**

Članak 1.

Ovom Odlukom osniva se Kulturno vijeće Grada Siska (u daljnjem tekstu: Vijeće) za pojedina područja umjetničkog i kulturnog stvaralaštva zbog predlaganja ciljeva kulturne politike i mjera za njezino provođenje, predlaganje programa javnih potreba u kulturi za koje se sredstva osiguravaju u Proračunu Grada Siska te radi ostvarivanja utjecaja kulturnih djelatnika i umjetnika na donošenje odluka važnih za kulturu i umjetnost.

Članak 2.

Vijeće se osniva za sljedeća područja:

* glazbena i glazbeno-scenska umjetnost
* dramska i plesna umjetnost
* knjiga i nakladništvo
* film i kinematografija
* likovna umjetnost i izložbena djelatnost
* kulturno-umjetnički amaterizam
* nove medijske kulture
* međunarodna kulturna suradnja i mobilnost.

Članak 3.

U ostvarivanju ciljeva iz članka 1. ove Odluke, Vijeće pruža stručnu pomoć Upravnom odjelu nadležnom za poslove iz područja kulture (u daljnjem tekstu: Odjel) pri izradi prijedloga programa javnih potreba u kulturi Grada Siska i njihova financiranja, suodlučuje o utvrđivanju kulturne politike Grada Siska i u tu svrhu daje stručno mišljenje i prijedloge Odjelu.

Vijeće u svom radu stručno vrednuje i ocjenjuje programe i projekte prijavljene na javni poziv za financiranje javnih potreba u kulturi, predlaže kriterije vrednovanja programa i projekata, daje pisana mišljenja i prijedloge vezane uz predlaganje ciljeva kulturne politike Grada Siska i njezino provođenje.

Vijeće na zahtjev Odjela raspravlja o pojedinim pitanjima iz područja kulture i o njima daje Odjelu pisana mišljenja i prijedloge.

Članak 4.

Vijeće ima pet članova.

Za članove Vijeća imenuju se kulturni djelatnici i umjetnici koji svojim dosadašnjim radom, postignućima i poznavanjem pojedinih područja kulture i umjetnosti mogu pridonijeti ostvarivanju ciljeva zbog kojih je Vijeće i osnovano.

Članovi Vijeća međusobno biraju predsjednika i potpredsjednika Vijeća.

U radu Vijeća mogu sudjelovati i djelatnici Odjela zaduženi za područje rada Vijeća, bez prava odlučivanja.

Članak 5.

Postupak izbora članova Vijeća pokreće Odjel javnim pozivom ustanovama u kulturi, umjetničkim organizacijama i udrugama te drugim pravnim i fizičkim osobama koje obavljaju djelatnost u području kulture i umjetnosti za podnošenje pisanih prijedloga kandidata za imenovanje članova Vijeća.

Javni poziv iz stavka 1. ovog članka objavljuje se na mrežnim stranicama Grada Siska, a rok za podnošenje prijedloga iz stavka 1. ovoga članka ne može biti kraći od 15 dana od dana njegove objave.

Članak 6.

Predsjednika i članove Vijeća imenuje gradonačelnica Grada Siska.

Članovi Vijeća imenuju se na četiri godine.

Gradsko vijeće može članove Vijeća razriješiti i prije isteka mandata ako neopravdano ne nazoče sjednicama Vijeća, na osobni zahtjev ili ako za to postoje opravdani razlozi ili razlozi utvrđeni Zakonom.

Članak 7.

Vijeće donosi Poslovnik o radu kojim pobliže uređuje način rada.

Članak 8.

Članovi Vijeća primaju naknadu za svoj rad.

Visinu naknade iz stavka 1. ovog članka utvrđuje gradonačelnica Grada Siska.

Članak 9.

Član Vijeća ne može sudjelovati u raspravi i izuzet je od odlučivanja Vijeća o pitanju koje se odnosi na umjetnički ili kulturni projekt u kojemu sudjeluje on ili s njim povezane osobe (srodnik po krvi u ravnoj liniji do bilo kojeg stupnja, bračni ili izvanbračni drug) ili se odnosi na kulturni ili umjetnički projekt koji je predložila pravna osoba u kojoj član Vijeća ili s njim povezane osobe imaju vlasnički ili osnivački udio ili sudjeluju u njezinom upravljanju.

Članak 10.

Stručne, administrativne, tehničke i druge potrebne poslove za Vijeće obnaša Odjel.

Članak 11.

Danom stupanja na snagu ove Odluke, prestaje važiti Odluka o osnivanju Kulturnog vijeća Grada Siska ("Službeni glasnik Sisačko-moslavačke županije", broj 11/13 i 12/14).

Članak 12.

Ova Odluka stupa na snagu osmog dana od dana objave u "Službenom glasniku Grada Siska".